《雪梅香　课梅味雪图》
清代·张祥河

怎岑寂，柴荆望望水云重。问生涯何许，年来一例疏慵。

但省携锄野桥外，尽教嚼蜡世途中。岁寒意，浪付瀛尘，吹散天公。

幽踪。想春晓，别后西湖，正是愁侬。澹到无言，色香触法偏工。

新赠谁传折枝句，浅斟那识煮茶风。相思恨，难蠲渴疾，空冷雕虫。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。